Carl Andersen (LA), 2025-11-06:
Mange tak.
Først og fremmest tak til Dansk Folkeparti for at rejse denne vigtige debat om stemme- og valgret til kommunal- og regionsrådsvalg.
Det er jo en aktuel og relevant diskussion, ikke mindst her midt i en kommunalvalgkamp, hvor mange af os i den her sal er ude at besøge lokale kandidater rundtomkring i det danske land, herunder mig selv, og de beslutninger, der træffes i kommuner og regioner, har stor betydning for borgernes hverdag.
Det handler jo om skatteprocenten, om sundhedsvæsenet, den lokale folkeskole, ældreplejen, fritidsaktiviteter, om kulturstøtte, byudvikling, kort sagt alt det, som former hverdagen der, hvor danskerne lever deres liv.
Derfor er det ikke ligegyldigt, hvem der har stemmeret.
Valgretten til de lokale valg er gradvis blevet udvidet igennem tiden, først til vores nordiske naboer, senere til såkaldte gæstearbejdere, altså borgere uden for Norden, og da EF blev til EU, fik vores europæiske medborgere ret til at stemme ved lokale valg.
Derved har vi i dag tre forskellige kasser, danske statsborgere, unionsborgere, nordiske borgere og øvrige statsborgere.
Liberal Alliance kan ikke støtte det rene beslutningsforslag fra Dansk Folkeparti, som lægger op til at fratage stemmeretten fra alle ikkedanske statsborgere.
Men vi mener samtidig, ligesom forslagsstillerne, at der er behov for en justering af de nuværende regler.
For vi deler grundlæggende det synspunkt, at valgret handler om mere end bare om opholdstid.
Det handler om tilknytning, fælles værdier og en forståelse af et fælles demokrati, og når vi kan se, at der er en stadig stigende vælgergruppe på faktisk langt over 100.000 borgere, der kommer fra ikkevestlige lande, og som ikke har formået at opnå et dansk statsborgerskab, så mener vi, at det er værd at kigge på, om den her gruppe virkelig skal have ret til at stemme til kommunale valg uden at være statsborgere.
Derfor mener vi i Liberal Alliance, at stemmeretten ved kommunale valg fremover bør forbeholdes borgere fra Danmark og EU-lande og fra de bilaterale aftaler, vi har med f.eks. Norge, Island og Storbritannien.
Så det vil vi stille et fælles ændringsforslag om sammen med Konservative og Danmarksdemokraterne, og det vil sige, at statsborgere fra øvrige lande uden for disse grupper, altså 220.000 personer, ikke længere automatisk vil kunne have stemmeret efter blot 4 års ophold.
Det er en ny position fra Liberal Alliance, og det er en beslutning, som vi er kommet frem til efter mange drøftelser.
For dengang man indførte de her regler i 1980'erne, stod der, at man regnede med, at det ville gælde et begrænset antal personer på omkring 30.000, og det var altså inklusive EU-borgere, og i dag taler vi om flere hundrede tusinde.
Ja, det er faktisk 0,5 million, hvis vi tæller EU-borgerne med, og i kommuner som Ishøj og Brøndby er næsten hver femte vælger en ikkevestlig udlænding uden et dansk statsborgerskab.
Samtidig ser vi, at kommunalvalgkampen flere steder foregår på fremmede sprog, at der oprettes partier med mærkesager, der intet har at gøre med kommunalpolitik, og at kandidaters etnicitet i stigende grad betyder mere end deres holdninger.
Det er ikke sundt for vores lokale demokrati.
Derfor mener vi i Liberal Alliance, at tiden er kommet til at sætte en ny grænse.
Valgretten bør knyttes til de lande, som vi deler fælles værdier og demokratiske traditioner med.
Det er en balanceret og realistisk tilgang, som både tager hensyn til vores internationale forpligtelser og beskytter det lokale folkestyre.
Så tusind tak for ordet.